**PROTOKOL**

**o zmene Dohody o zriadení a činnosti**

**Medzinárodnej banky hospodárskej spolupráce zo dňa 22.októbra 1963**

**(v znení Protokolov zo dňa 18. decembra 1970, 23. novembra 1977 a 18. decembra 1990)**

**a Štatútu Medzinárodnej banky hospodárskej spolupráce**

**(v znení Protokolov zo dňa 18. decembra 1970, 23. novembra 1977 a 18. decembra 1990)**

Vláda Bulharskej republiky, Vietnamskej socialistickej republiky, Mongolska, Poľskej republiky, Ruskej federácie, Rumunska, Slovenskej republiky a Českej republiky (ďalej len zmluvné strany),

vzhľadom na nadobudnutie platnosti dňa 20. februára 2013 Dohody medzi Medzinárodnou bankou hospodárskej spolupráce a vládou Kubánskej republiky o konečnom vysporiadaní vzájomných finančných pohľadávok a záväzkov, ktorá bola podpísaná 20.decembra 2012 v meste Havana, Kubánska republika, ako aj  odstúpení Kubánskej republiky od Dohody o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990) a jej vystúpení z Medzinárodnej banky hospodárskej spolupráce,

ako aj

vzhľadom na oznámenie Maďarskej republiky zo dňa 12. októbra 1992 o odstúpení od Dohody o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990), a jej vystúpenie z Medzinárodnej banky hospodárskej spolupráce,

sa zmluvné strany dohodli takto:

Článok I

V súlade s ustanoveniami článku IX Dohody o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990), sa táto Dohoda mení takto:

1. V článku II Dohody o zriadení a činnosti Medzinárodnej banky hospodárskej spolupráce (v znení Protokolov z 18. decembra 1970, 23. novembra 1977 a 18. decembra 1990), prvý a druhý odsek znie:

"Základný kapitál Medzinárodnej banky hospodárskej spolupráce predstavuje štyristo miliónov eur.

Podielové vklady zmluvných strán do základného kapitálu banky predstavujú:

Bulharská republika – 30,244 miliónov eur

Vietnamská socialistická republika – 1,516 miliónov eur

Mongolsko – 5,336 miliónov eur

Poľská republika – 48,032 miliónov eur

Ruská federácia – 206,356 miliónov eur

Rumunsko – 28,464 miliónov eur

Slovenská republika – 26,684 miliónov eur

Česká republika – 53,368 miliónov eur "

2. V článku X Dohody o zriadení a činnosti Medzinárodnej banky hospodárskej spolupráce (v znení Protokolov z 18. decembra 1970, 23. novembra 1977 a 18. decembra 1990), prvý odsek znie:

"Táto dohoda bude uložená na Ministerstve zahraničných vecí Ruskej federácie, ktoré bude plniť funkciu depozitára tejto dohody."

Článok II

V súlade s ustanoveniami článku 38 Štatútu Medzinárodnej banky hospodárskej spolupráce (v znení Protokolov zo dňa 18. decembra 1970, 23. novembra 1977 a 18. decembra 1990) sa tento Štatút mení takto:

1. V článku 5 Štatútu Medzinárodnej banky hospodárskej spolupráce (v znení Protokolov zo dňa 18. decembra 1970, 23 novembra 1977 a 18. decembra 1990), prvý odsek sa nahrádza takto:

"Základný kapitál banky predstavuje 400 miliónov eur."

2. V článku 35 Štatútu Medzinárodnej banky hospodárskej spolupráce (v znení Protokolov zo dňa 18. decembra 1970, 23 novembra 1977 a 18. decembra 1990) v druhom odseku druhá veta znie takto:

"Mena súvahy banky - euro."

Článok III

Tento protokol nadobudne platnosť dňom, kedy posledná zo zmluvných strán odovzdá ratifikačnú listinu depozitárovi tohto Protokolu, určenom v článku IV tohto Protokolu o splnení zodpovedajúcich vnútroštátnych procedúr.

Článok IV

Tento Protokol bude uložený na Ministerstve zahraničných vecí Ruskej federácie, ktoré bude plniť funkciu depozitára tohto protokolu.

Dané v meste Varšava 25. novembra 2014 v jednom vyhotovení v ruskom jazyku.

Za vládu

Bulharskej republiky

 Karina Karaivanova v. r.

Za vládu

Vietnamskej socialistickej republiky

 Nguyen Thi Hong v. r.

Za vládu

Mongolska

 Najdansuren Zolžargal v. r.

Za vládu

Poľskej republiky

 Katarzyna Pełczyńska-Nałęcz v. r.

Za vládu

Ruskej federácie

 Dmitrij Vladimirovič Pankin v. r.

Za vládu

Rumunska

 Attila György v. r.

Za vládu

Slovenskej republiky

 Vazil Hudák v. r.

Za vládu

Českej republiky

 Martin Pros v. r.